Það notaði ekki aðra orku en vöðvaafl manna og dýra , svo sem hesta eða uxa , og vindorku til að knýja skip . Einhver flóknustu atvinnutæki miðaldamanna voru vefstaðir sem mátti nota til að vefa dúka úr ullarþræði . Á Íslandi bjuggu næstum allir í torfhúsum . Í kornyrkjulöndum var brauð og grautar uppistaðan í næringu fólks , annars staðar soðið og steikt kjöt eða fiskur . En ekki má gleyma að fólk saknaði ekki þess sem það vissi ekki að væri eða yrði nokkru sinni til . Náttúrlegt upphitunarkerfi í líkömum miðaldafólks hefur verið mun virkara en okkar ; það sést til dæmis á því að feitt kjöt þótti mesta sælgæti . Lykt finnur fólk aðeins í korter eða hálftíma ef stöðugt er búið við hana . Reglulegur vinnutími fólks var lengri en okkar , en messudagar kaþólsku kirkjunnar tryggðu fleiri frídaga frá vinnu en nútímafólk fékk , að minnsta kosti þangað til laugardagar urðu að frídögum . Samanburður við líf miðaldafólks er ekki einfaldur , en einmitt þess vegna er hann skemmtilegt umhugsunarefni sem aldrei þrýtur .